Soome keskkriminaalpolitsei ametnik Tomi Taskila selgitas esmaspäeval Turu saarestikus toimunud kinnipidamise täpsemaid asjaolusid ja ütles, et majanduskuritegusid puudutav juurdlus kestab tõenäoliselt ka järgmise aasta suvest pikemalt, vahendas Helsingin Sanomat.

Taskila märkis, et laupäeval ja pühapäeval peeti kinni kolm inimest, kellest üks on vabaks lastud ning kahe puhul ülekuulamine jätkub. Keskkriminaalpolitsei taotleb Venemaa ja Eesti kodaniku puhul kohtult vahistamisotsust, sest neid kahtlustatakse rahapesus ja muudes majanduskuritegudes. Üks neist on sündinud 1980. ja teine 1960. aastatel.

Põhjanaabrite keskkriminaalpolitsei pole endiselt kahtlustatava ettevõtte või kahtlustatud isikute nimesid maininud, ent Soome ajakirjanduse kinnitusel keskendus operatsioon Turu saarestikus ettevõttele Airiston Helmile kuuluvale krundile. Juurdluses mainitud kuritegu algas keskkriminaalpolitsei kinnitusel juba 2007. aastal ehk aastal, mil ettevõte Airiston Helmi asutati.